OBH 5875/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné  dr. Pere Katalin

Az eljárás megindulása

A panaszos az állampolgári jogok országgyűlési biztosa általános helyettesétől a Fővárosi és Pest Megyei Egészségbiztosítási Pénztár eljárása miatt kért segítséget. A panaszos szerint ellentétes tartalmú folyószámla egyenlegről értesítette a Pénztár. Egyeztetést kért, ajánlott leveleire választ nem kapott. Személyesen felkereste a Pénztárt, ahol időt kapott az egyeztetésre. Felesége megbízásából megjelent, de értekezletre hivatkozással senki nem foglalkozott vele.

Érintett alkotmányos jogok

Szociális biztonsághoz való jog [Alk. 70/E. §]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos 1992. február 21-től rendelkezik főfoglalkozású tevékenység gyakorlására jogosító vállalkozói engedéllyel. 

Saját jogú járulékfizetési kötelezettsége az alábbiak szerint alakul:

      Időszak                          Fizetendő járulék Ft/hó     Időarányosan fizetendő jár. Ft
1992.02.21-02.29.                           1.200.-                                             360.-
         03.01-06.30.                           4.320.-                                        17.280.-
         07.01-12.31.                           2.592.-                                        15.552.-
1993.01.01-12.31.                           2.592.-                                        31.104.-
1994.01.01-12.31.                           2.916.-                                        34.992.-
1995.01.01-03.31.                           3.402.-                                        10.206.-
         04.01-12.31.                           5.670.-                                        51.030.-
1996.01.01-04.30.                           6.405.-                                        25.620.-
         05.01-12.31.                           7.613.-                                        60.904.-
1997.01.01-01.31.                           9.190.-                                          9.190.-
         02.01-12.31.                         10.130.-                                      111.430.-

1998.01.01-01.31.                         10.130.-                                        10.130.-
         02.01-02.28.                         11.655.-                                        11.655.-

         Összesen:                                                                                389.453.-

A panaszos feleségét 1993. január 1-től részmunkaidős alkalmazottként jelentette 1997. november 30-ig. 

Tekintettel arra, hogy a társadalombiztosításról szóló 1975. évi II. törvény módosításáról és kiegészítéséről, az 1992. évi IX. törvény a házastársak alkalmazottként történő bejelentését 1997. január 1-jét megelőző időszakban nem tette lehetővé, így 1996. december 31-ig a feleség csak segítő családtagként, fix összegű járulék fizetése mellett volt foglalkoztatható. 

Fentiek alapján a segítő családtag után fizetendő fix összegű járulékok az alábbiak szerint alakulnak:

       Időszak                         Fizetendő járulék Ft/hó    Időarányosan fiz. járulékok Ft

1993.01.01-12.31.                               4.320.-                                 5l.840.-
1994.01.01-12.31.                               4.860.-                                 58.320.-
1995.01.01-12.31.                               5.670.-                                 68.040.-
1996.01.01-04.30.                               6.405.-                                 25.620.-
1996.05.01-12.31.                               7.613.-                                 60.904.-
1997.01.01-11.30.                                   -                                       40.990.-

      Összesen:                                                                                305.717.-

1997. január 1-től a házastársat alkalmazottként is jelentheti a vállalkozó, így jelen esetben az 1997. évi alkalmazotti jegyzéken feltüntetett járulékok helyesen kerültek bevallásra.

A panaszos feleségén kívül 1993.01.01-től 1997. 11.30-ig terjedő időszak alatt más alkalmazottat is foglalkoztatott. Ennek alapján 419.553.- Ft alkalmazotti járulék került bevallásra, illetve terhelésre. Mivel nevezett feleségének jogviszonya megváltozott, a fenti törvény alapján magasabb összegű járulék kirovására került sor. Az említett időszakra a helyesen megállapított alkalmazotti járulék 506.202.- Ft, mely az alábbiakból adódik. 

Segítő családtag után fizetendő járulék                                      305.717.-
Alkalmazott után fizetendő járulék                                         + 200.485.-
Összesen: (93.01.01-97.11.30.):                                                506.202.-
A már leterhelt járulékok (számlalap szerinti):                         - 419.553.-
Különbözet:                                                                               86.649.-

Az 1. számú mellékletben csatolt táblázat, mely a számlakivonatról készült, tartalmazza a panaszos kötelezettségét, illetve az arra teljesített befizetéseket, valamint a mulasztások miatti késedelmi pótlékot, az utóbbi megfizetésétől méltányosságból a FPEP eltekintett.

A panaszos részére (mint a többi ügyfélnek) 1994. évtől évente egy alkalommal központilag egyenlegközlő levelet küld a FPEP. Az 1994. és 1995. évben a panaszosnak megküldött egyenlegközlő, ügyviteli hiba miatt túlfizetést mutatott. A panaszos nem kérte folyószámlája felülvizsgálatát.

A panaszos kifogásolta az 1996. évben központilag kiküldött folyószámla-egyenleg értesítőben közölt tartozását, így 1996. október 11-én kelt levelében folyószámla egyeztetés céljából időpontot kért a Pénztártól. Az egyeztetésre a mellékelt jegyzőkönyv szerint 1997. április 3-án sor került.

Ügyviteli hiba miatt azonban a fenti jegyzőkönyv helytelenül került kitöltésre az egyenleget illetően, melynek oka számszaki tévedés. Azóta ez módosításra került, melyről a Pénztár 1998. május 5-én kelt levelében a panaszost értesítette. A panaszos kérésére újbóli egyeztetésre került sor 1998. június 3-án. 

A panaszosnak az 1996. évi egyenlegközlőre küldött beadvány (mely a tartozást mutatta) a Pénztár valóban nem válaszolt.

Az állampolgári jogok országgyűlési biztosa általános helyettese a vizsgálat során megállapította, hogy a kialakult helyzetért mint a panaszos mind a FPEP egyaránt felelős. 

A panaszos saját jogviszonyával kapcsolatos kötelezettségeit nem ismerte,  téves volt a közlése és a mutatkozó túlfizetéses egyenlegközléskor (1994, 1995) nem kért egyeztetést.

A FPEP többször követett el ügyviteli hibát és mulasztott
- az 1994, 1995. évi egyenlegközlésnél
     - az 1997. évi árpilis 3-án kelt jegyzőkönyvvel
     - a panaszos 1996. évi egyenlegközlőre küldött beadványára nem adott választ.

A panasz végleges rendezésére csak az állampolgári jogok országgyűlési biztosa általános helyettesének vizsgálatra történő felkérését követően került sor, sérült tehát a panaszos szociális biztonsághoz való alkotmányos joga.

Az állampolgári jogok országgyűlési biztosa általános helyettese megállapította, hogy a hasonló hibák elkerülése érdekében a Pénztár több intézkedést tett. A folyószámlák egyeztetése során követendő eljárást igazgatói utasítás szabályozza. Az egyeztetés alkalmával jegyzőkönyv kerül felvételre, melyet az ügyfelek és a FPEP ügyintézője is aláír. Az ügyfél a jegyzőkönyv egy példányát megkapja. 

Az adott ügyben a Fővárosi és Pest Megyei Egészségbiztosítási Pénztár Igazgatója a felelősség megállapításáról és a szükséges intézkedések megtételéről gondoskodott.

A fentiekre tekintettel az állampolgári jogok országgyűlési biztosa általános helyettese ajánlást nem tesz, a vizsgálatot lezártnak tekinti.

Budapest, 1998. június 19.

Dr. Polt Péter